Shefi i UNMIK-ut raporton në Këshillin e Sigurimit për gjendjen në Kosovë
Ryker: Shtyrja e zgjidhjes së statusit të Kosovës mund të çojë në destabilitet edhe më të madh
Shefi i UNMIK-ut, Joakim Ryker tha në Këshillin e Sigurimit se populli i Kosovës po bëhet gjithnjë e më nervoz rreth statusit të vet të ardhshëm. Ai tha se një vendim duhet të merret shpejt në se Kosova do të mbetet pjesë e Serbisë apo do të bëhet e pavarur. Zoti Ryker, i cili filloi nga detyra e tij para disa ditësh, i tha Këshillit të Sigurimit se duhet pritur që të ketë tensione në muajt e ardhshëm midis shumicës shqiptare të Kosovës dhe pakicës serbe. Por ai tha se shtyrja e zgjidhjes së statusit final të Kosovës nuk i shërben asnjë gjëje pozitive. Zyrtarët e Kombeve të Bashkuara dhe ata amerikanë kanë thënë se duan që të merret një vendim deri në fund të vitit në se Kosova do të mbetet pjesë e Serbisë apo do të fitojë pavarësinë. Zëvëndës-ambasadorja amerikane në Kombet e Bashkuara, Xheki Sendërs, i bëri thirrje të dyja palëve që të gjejnë një kompromis, i cili do të përmbushte aspiratat e popullatës shumë etnike të Kosovës. Por Presidentja e Qendrës Bashkërenduese të Kosovës në qeverinë e Serbisë hodhi poshtë thirrjet për një zgjidhje të shpejtë të statusit. Sanda Raskoviç-Iviç, paralajmëroi se një zgjidhje afatgjatë është e mundur vetëm në se hiqet dorë nga vendosja e afateve artificiale. Duke folur para Këshillit të Sigurimit, zonja Raskoviç-Iviç e bëri të qartë se Beogradi është i vendosur të mos e humbasë Kosovën. Ajo shtoi se shumica shqiptare e Kosovës duhet të bindet që të pranojë një autonomi të gjerë brënda Serbisë. Në takimin e Këshillit të Sigurimit të OKB-së ishte i pranishëm edhe kryeministri i Kosovës, Agim Çeku, por ai nuk mori pjesë në debat. Megjithatë, ambasadori i Shqipërisë në OKB, Adrian Neritani, bëri thirrje për një zgjidhje realiste. Bisedimet mbi statusin e ardhshëm të Kosovës filluan në muajin shkurt, por është arritur pak përparim. Këtë javë, Sekretari i Përgjithshëm i Kombeve të Bashkuara, Kofi Anan, lëshoi një raport në të cilin shprehte zhgënjim rreth asaj që ai e quajti ‘mungesë e përpjekjeve të përbashkëta’ që është vënë re gjatë negociatave. Administratorët e Kombeve të Bashkuara dhe një forcë paqëruajtëse ndërkombëtare u dërguan në Kosovë në vitin 1999. Një diplomat i lartë amerikan, që vizitoi Kosovën dje, u citua të ketë thënë se komuniteti ndërkombëtar do të vazhdojë të ketë një prani civile e ushtarake në Kosovë edhe pasi të zgjidhet statusi i saj.